**Προς το Προεδρείο της Βουλής των Ελλήνων**

**ΑΝΑΦΟΡΑ**

**Για τονκ. Υπουργό Μετανάστευσης και Ασύλου**

**Θέμα: «Να σταματήσει η αναποτελεσματική και ιδεοληπτική πολιτική του Υπουργείου Μετανάστευσης και Ασύλου ζητούν οι εργαζόμενοι του πεδίου»**

Ο βουλευτής Κορινθίας Γιώργος Ψυχογιός καταθέτει ως Αναφορά την ανακοίνωση του Πανελλήνιου Συλλόγου Υπαλλήλων Υπηρεσίας Υποδοχής και Ταυτοποίησης, με την οποία επισημαίνουν την ανάγκη αλλαγής πολιτικής από την ηγεσία του Υπουργείου Μετανάστευσης και Ασύλου.

Στην ανακοίνωσή του το Διοικητικό Συμβούλιου του Συλλόγου σημειώνει ότι παρά την επανειλημμένη ανάδειξη των θεμάτων από πλευράς τους, ο κος Υπουργός και η πολιτική ηγεσία του Υπουργείου συνεχίζουν να αγνοούν την έκκλησή τους για την μεταστροφή της πολιτικής της Κυβέρνησης στην κατεύθυνση της τήρησης των εγγυήσεων που θέτει το Εθνικό, Ενωσιακό και Διεθνές Δίκαιο για όλους όσους βρίσκονται σε ελληνικό έδαφος, χωρίς αστερίσκους.

Επιπλέον, τονίζεται η πάγια ανάγκη ενίσχυσης του ανθρώπινου δυναμικού της Υπηρεσίας Υποδοχής και Ταυτοποίησης τόσο με τακτικό όσο και με έκτακτο προσωπικό (μεταβατικά) και η ανάγκη ανανέωσης όλων των συμβάσεων.

Επίσης αναδεικνύεται το θέμα της εν γένει στελέχωσης των Περιφερειακών Δομών Προσωρινής Φιλοξενίας, των Κέντρων Υποδοχής και Ταυτοποίησης και των Κλειστών Ελεγχόμενων Δομών Νησιών με το απαραίτητο υποστηρικτικό προσωπικό διερμηνείας, ιατρούς και νοσηλευτές, ώστε να εξασφαλιστεί τόσο η ομαλή λειτουργία των δομών αυτών και η διευκόλυνση του προσωπικού της ΥΠΥΤ, όσο και στην αποφυγή της ταλαιπωρίας των πολιτών τρίτων χωρών.

Με την κατάθεση της παρούσης καλούμε τον αρμόδιο Υπουργό να σταματήσει να καθορίζει την ασκούμενη πολιτική η τυφλή υπακοή στο δόγμα ενεργητικής και παθητικής αποτροπής αλλά και την προνομιακή μεταχείριση μόνο των «εκλεκτών» του μετακλητών της Τεχνικής Υπηρεσίας, τους οποίους όχι μόνο ανανέωσε, παρά τις διαβεβαιώσεις ότι θα προσληφθούν για μία και μόνο θητεία, αλλά επιμένει να καθιστά την επόμενή ανανέωση της θητείας τους «αναγκαίο κακό», μην προωθώντας τη στελέχωση της Υπηρεσία με τακτικό προσωπικό του Δημοσίου.

**Επισυνάπτεται:**Η από 23/9/2022 ανακοίνωση του Πανελλήνιου Συλλόγου Υπαλλήλων Υπηρεσίας Υποδοχής και Ταυτοποίησης του Υπουργείου Μετανάστευσης και Ασύλου.

**Παρακαλούμε για τις ενέργειές σας και να μας ενημερώσετε σχετικά.**

**Αθήνα, 27 Σεπτεμβρίου 2022**

**Ο ΚΑΤΑΘΕΤΩΝ ΒΟΥΛΕΥΤΗΣ**

**Ψυχογιός Γεώργιος**